h bytov s použitím príspevku zo Štátneho fondu rozvoja bývania a úveru sa rozhodlo využiť nejedno mesto, či obec. Ani v Nemšovej, najmladšom meste na strednom Považí nezaváhali. "Realizovanie takéhoto projektu považujeme za veľmi výhodné. Aj preto, mestské zastupiteľstvo, ešte v roku 2001 rozhodlo o tejto investičnej akcii. Dodávateľom stavby sa stal víťaz výberového konania. Cena diela vrátane DPH podľa zmluvy s dodávateľom je 34 miliónov Sk. Na polovicu sumy mesto získalo úver so 4,4 percentným úrokom a splatnosťou do tridsiatich rokov. S výstavbou bytovky na Ulici športovcov sme začali v septembri minulého roku." povedal nám primátor Nemšovej Ján Mindár.
Bytový dom je členený na tri sekcie a spolu bude mať štyridsaťpäť bytov, z toho dvadsať jednoizbových, dvanásť dvojizbových a osem trojizbových. Tu treba pripomenúť, že z jednoizbových bytov päť bude bezbariérových. Náklady na 1 m2 plochy si vyžiadali 15 400,- korún, v bezbariérovom byte je cena o niečo vyššia - 17 240,- Sk za m2.
Mestské zastupiteľstvo v Nemšovej poverilo mestskú radu prideľovaním týchto bytov a jeho podmienky určila sociálno-zdravotná komisia, komisia životného prostredia a výstavby mestského a bytového hospodárstva.
"Správnosť nášho rozhodnutia o vybudovaní tejto investičnej akcie potvrdzuje mimoriadny záujem uchádzačov o byt - bolo ich až 326. Všetkým sme rozdali dotazníky na vyplnenie, kde ich oboznamujeme aj s podmienkami, ktoré musí spĺňať záujemca o pridelenie bytu a zároveň aj s podmienkami, ktoré bude musieť plniť každý nájomca." vysvetľuje vedúca stavebného referátu Ing. Soňa Prílesanová.
Zo spomínaného počtu rozoslaných dotazníkov vyplnené vrátilo 207 uchádzačov. Na mestskom úrade veria, že sa im podarí nájsť potrebnú mieru spravodlivosti a do štyridsiatich piatich bytov vybrať tých najpotrebnejších nájomníkov.
"Stavebné práce sa realizujú podľa plánu a ukončenie bytovky sa predpokladá do konca augusta. V septembri bude kolaudácia", tvrdí s pevnou istotou primátor.
Oľga Kajabová